Lui no le capive.
Chest al jere il probleme plui grant. Simpri plen di domandis… Parcè sêstu fate cussì? Parcè sêstu simpri cuintri? Parcè metistu chei vistîts? Jê, la plui part des voltis, no saveve ce rispuindi. Jê e jere cussì, di simpri. Pont.
Chê che mancul e capive però e jere Parcè ti plasie cussì tant la musiche? Cuant ise nassude cheste tô passion? Ma ce sorte di monade ise? Si diseve… a ducj i plâs la musiche!
Stiçade a pensâi però, une matine, la rispueste i saltà sù come un zupet! No saveve cemût, ma si jere dismenteade di chel moment, di cuant che e jere sorde. No che no sintìs i rumôrs, e jere sorde ae vite: ai odôrs, ai sintiments, al tast. Dut i passave su la piel, cence lassâi nuie, e jê si moveve tal mont come se i siei pîts no lassassin olmis.
Po une dì lu veve sintût, saltâ fûr lizêr di un aradio (come che e diseve sô none), passâ sinuôs sot dai veris di un barcon in sfrese, lâi incuintri fuart come un pugn: il bandoneón. La musiche dal tango le veve cjapade intune strente, cussì a fuart di fâle lagrimâ. Une strente che le à salvade e che i à insegnât a scoltâ la vite, i oms, il mont.
Jê domandis no ‘nd veve, lui invezit al jere simpri plen di rispuestis… ancje par jê… E alore parcè pierdi timp a spiegâi? Parcè scuvierzi il so segret? Che lui al imparàs a scoltâ di bessôl.
di Eowin
#143
fur_Latn fur_Latn fur_Latn fur_Latn fur_Latn fur_Latn scn_Latn tha_Thai